التليفون والتلغراف المصرى

تأسست مصلحة التليفونات والتلغراف المصرية سنة 1854 مع إنشاء أول خط تلغراف فى مصر

 التلغراف 
فى سنة 1845م ظهر اختراع التلغراف فى امريكا على ايد طريق صمويل موريس، وبدأ انتشارها فى اوروبا سنة 1850، وظهرت فى مصر سنة 1854 لتأمين خدمات السكك الحديدية و كان مملوك بالكامل لمصلحة السكك الحديدية وتم تدشين اول خط بين القاهرة والأسكندرية، ومن بعدها ظهرت فى قصور الوالى والعيله المالكة كوسيلة لتبادل الرسايل. بعدها بفترة قصيرة وعلشان لموقع مصر الجغرافى بين 3 قارات، تم توصيل خط دولى (بحرى) من  اوروبا للهند مرورا بالأستانة وقبرص و مصر عبر البحر المتوسط والبحر الأحمر وخليج عدن، وبكدا اتصلت مصر باوروبا و أسيا والأستانة، وبقا ليها الريادة بين دول العالم فى مجال الأتصالات. و فى سنة 1870 وصل عدد خطوط التلغراف فى مصر ل66 خط منها 16 خط واصلة للسودان (اللى كان أيامها تحت الحكم المصرى) و دا كان له الفضل فى تسهيل نقل الكتير من الرسايل بين البلدين، بالأضافة الى خطوط اضافية للأتصال بالشام (غزة وعكا وبيروت ودمشق وحلب)، وخطوط اضافية للحجاز (مكة والمدينة).
 التليفون 
فى سنة 1876 تمكن العالم  الامريكانى جراهام بيل من تسجيل اختراعه لنقل الصوت عن طريق الأسلاك واللى اتعرف باسم (التليفون) وتم تأسيس شركة باسمه واللى قامت بعدين بتوصيل كابل الخدمة بين القاهرة واسكندرية فى 1881م وبكدا برضه تكون مصر من دول الريادة فى استخدام التليفون. وبعدها بسنة بيدخل الأحتلال البريطانى لمصر فى 1882 واللى بيستولى على كل خطوط الاتصالات و السكة الحديد وبيعمل على زيادة عدد الكابلات فى مصر، فدخلت بورسعيد والأسماعيلية والسويس 1883 (لخدمة 30 مشترك) والصعيد والسودان فى 1890 (لخدمة 50 مشترك)، و فى 1888 تم تشغيل سنترال يدوى طراز “ماجنيتو” يخدم 3000 خط، و فضل يخدم لغاية سنة 1926.

ابتدت الوكالات الصحفية الاوروبية تدخل مصر لتداول اخبار الشرق الوسطانى والأخبار من الهند و جنوب افريقيا ونقلها الى صحف اوروبا فتواجدت وكالة رويترز و هافاس فى مكاتب بالأسكندرية سنة 1895م واعتمدت على خطوط تلغراف وتليفون مصر، وزادت خطوط التليفون الداخلية فى  البيوت  وتم الأعتماد على خطوط التلغراف بين المحافظات فى بداية الأمر على ان تحصل مصلحة السكك الحديدية (مالكة التلغراف) على 70% من ايرادات الاتصالات.
 مصلحة التليفونات والتلغراف 
فى سنة 1918 اسست الحكومة المصرية شركة باسم “مصلحة التليفونات والتلغراف” واشترت كل خطوط التليفون والتلغراف ومكاتب الخدمة من السكك الحديدية، وبكدا بقت محتكرة الخدمة، ومن هنا ابتدت ادارة الدولة لمجال الأتصالات بعد ماتم انتشاره بفترة طويلة و كان قطاع خاص تبع الشركة الشرقية للأتصالات ودى كانت شركة اجنبية، و فى سنة 1926 يتم تركيب وحدة سنترال ألى طراز “بى ستروجر” فى مدينة القاهرة لزيادة كفاءة الخدمة وزيادة عدد الخطوط ل3000 خط فى مدينة القاهرة وحدها، فدخلت للبيوت وانتشرت فى أماكن كتيرة، و فى 1928 بيركب فى الأسكندرية سنترال مماثل لتزيد من قوة الأتصال بين المدينتين.
 شركة ماركونى 
فى سنة 1928 قامت شركة ماركونى بتركيب اول محطة ارسال واستقبال هوائى فى مصر لزوم الأتصالات الدولية، و فى سنة 1930 تشغيل أول سنترال آلى طراز الروتارى بسعة 10000 خط بالقاهرة ودا بيخلى فيه انتشار أكتر للتليفونات فى كل بيت مع جودة كبيرة فى الخدمة، و فى سنة 1932 بيتم تمديد كابلات ارضية للتليفونات بين القاهرة واسكندرية والأستغناء عن الكابلات الهوائية بتاعة التلغراف ودا بيخلى الصوت انقى واسرع بين المحافظات. و رغم التقدم السريع فى مجال التليفونات لكن برضه كانت المعاملات التجارية والرسمية وتهنئات الافراح والتعازى لاتزال بتعتمد على التلغراف علشان لأنه بيكون موثق بأوراق للرجوع ليها وقت الحاجة، و فضلت التليفونات للمعاملات اليومية والأفراد. زى ما كان التلغراف وسيلة الربط بين مصر ودول الشرق الوسطانى زى السعودية واليمن واثيوبيا والسودان بالإضافة الى فلسطين وشرق الاردن ، وسوريا قبل ما ترتبط البلاد دى بالاتصال المباشر مع  اوروبا عن طريق الكابل البحرى المار بقبرص و حيفا اللى كانت بتملكها شركة التلغراف الشرقية، وبالنسبة للتلغرافات الدولية تم التعامل عن طريق شركة ماركونى أو شركة التلغراف الشرقية أو إذاعة فرنسا.

فى سنة 1932 تم عمل اول ربط لاسلكى بين مصر وانجلترا، ودا كان عن طريق خدمة تحويل الموجات الصوتية لموجات راديو، ومن هناك اتصلت مصر بدول اوروبا بتكلفة أقل وبجودة اعلى، وزادت عدد الدول اللى تقدر تتصل بيها من مصر زى الهند  و كندا  و جنوب افريقيا وامريكا واليابان، ولاحقا تم ربط بعض عواصم اوروبا كمان بالقاهرة زى باريس وروما وبرلين وبقت المكالمة 3 دقائق وسعر الدقيقة الدولية هو 150 قرش ودا كان مبلغ كبير شوية فى الثلاثينات لكن كان ضرورى لأنجاز اعمال الأستيراد و التصدير والمعاملات الدولية وخلافه.

 هيئة الأتصالات السلكية واللاسلكية 
وبعد ثورة يوليه 1952 كان عدد المشتركين فى خدمات الأتصالات فى مصر كلها 62 ألف مشترك، ودخلت مصر فى دور تطوير الصناعة فبقت تصنع كابلات الأتصالات ولا تستوردها زى زمان، وظهرت شركات مصرية قامت بتصنيع كابلات جديدة بمواصفات عالمية ومد خطوط الخدمة لأماكن جديدة مادخلتهاش الخدمة قبل كدا، و سنة 1957 تم تأسيس هيئة الأتصالات السلكية واللاسلكية وصارت مالكة لحق تشغيل وادارة الخدمة بدل مصلحة التليفونات، وتم تطوير الخدمة بمد كابلات جديدة وتشغيل سنترالات (كروسبار) بسعة اكبر ودخول خدمة التلكس فى القاهرة سنة 1963.
 الاتصالات عبر الأقمار الصناعية 
ومع دخول مصر عصر الأنفتاح فى السبعينات واللى شاف تدفق رؤوس الأموال الأجنبية للأستثمار، فكان لابد من تطوير الخدمة، وتم مد خط بحرى بين مصر وايطاليا بسعة 230 خط، وكمان إنشاء محطة أرضية متنقلة للاتصالات عبر الأقمار الصناعية سعة 24 قناة سنة 1974م، وتم كمان تشغيل خطوط ميكروويف تربط بين القاهرة واسكندرية واسوان والسلوم والبحر الأحمر بعد ما تم انشاء المحطة الارضيه للاتصالات عبر الساتيليت فى المعادى بسعة مبدئيه 120 قناه،و ده نتج عنه زيادة جودة الخدمة بين المحافظات، وكمان تم تشغيل خدمة التليفون فى السيارة سنة 1975 بسعة 160 خط.

فى التمانينات دخلت الخدمة طور جديد بعد تشغيل كابل الألياف الضوئية جوه القاهرة فى 1985، و فى العام اللى بعد كده   تم الربط عبر الكابل البحرى الدولى الرابط قارات العالم، فتحسنت خدمة الأتصالات الدولية وصارت بجودة افضل، وظهرت خدمات الفاكس لتبادل المستندات عبر الكابلات. و فى سنة 1989 دخلت مصر عصر النداء الألى بافتتاح سنترال ديجيتال بالقاهرة سعة 14 ألف خط لزيادة عدد المشتركين وتحسين الخدمة.
 الانترنت 
وفى التسعينيات  شافت مصر طفرة فى مجال الأتصالات ابتدت بظهور اول استخدام لشبكة الأنترنت فى مصر و كان مقصورا على الجامعات ومركز المعلومات، وذلك بالتعاون مع شركة (بيت نت) الفرنسية ودا كان سنة 1992 و فى بداية سنة 1994 تم ادخال الخدمة للوزارات والهيئات الحكومية، و فى سنة 1997 ابتدت شركة الأتصالات فى خصخصة خدمات الأنترنت فبدأ يبقا منح الخدمة عن طريق وكيل يحصل عليها عن طريق رقم ثابت فى خط التليفون (****0777)، و فى سنة 2004 ابتدت تبقا خدمة الأنترنت فائق السرعة ومازال العمل على تطويرها للأن.
 التليفون المحمول (الموبايل) 
فى سنة 1996  شافت مصر دخول أول خدمة للتليفون المحمول (الموبايل) بتقنية GSM و فى سنة 1998 تم انشاء المركز القومى لتنظيم الأتصالات، و هو هيئة قومية مسئولة عن تنظيم قطاع الاتصالات. وتحديد اختصاصه فى مبادئ رئيسية منها المحافظة على المنافسة الحرة فى سوق الأتصالات والخدمة الشاملة وحماية حقوق المستخدم، ودا طبعا تمهيدا لخصخصة خدمة التليفون المحمول، وظهرت شبكات جديدة فى مصر زى موبينيل واتصالات وفودافون، وتم منحها خدمة التزويد بالأنترنت فظهرت تليفونات الجيل الرابع واللى بقا ليها القدرة على التواصل بصورة اكثر مرونة ماحدش كان يتخيلها قبل كدا.
 بعد 150سنه 
فى سنة 2004 احتفلت هيئة الأتصالات بمرور 150 سنة على دخول الخدمة لمصر، وتم استعراض مراحل تطويرها وتحسين الخدمة. ووفقا لإحصائيات المصرية للأتصالات لسنة 2010 بلغ إجمالى عدد المشتركين 11.3 مليون مشترك و إجمالى سعة السنترالات 14.5 مليون خط ،  خطوط التليفون الرئيسية 10.7 مليون خط وعدد المشتركين فى خدمة التليفون المحمول اكثر من 50 مليون مشترك  عدد تليفونات الخدمة العامة للتليفونات (فى الشوارع) 58 ألف خط منتشرة فى شوارع مصر.

 تواريخ 
 سنة 1881: انشاء اول خط تليفونى بيربط بين القاهره و اسكندريه.
 سنة 1854: انشاء اول خط تلغراف بيربط بين القاهرة و اسكندرية.
 سنة 1883: تمديد الخطوط التليفونيه لبورسعيد و[الاسماعيليه] و السويس لخدمة 50 مشترك.
 سنة 1918: شراء الحكومة المصرية للشركه الشرقيه بمبلغ 755.000 واللى اتنقلت ملكيتها لمصلحة التليفونات والتلغراف .
 سنة 1918:اتأسست مصلحة التليفونات والتلغراف كالمحتكر الوحيد لصناعة التلغراف و التليفون فى مصر
 سنة 1952: وصل عدد الخطوط التليفونيه فى مصر ل62.000 خط.
 سنة 1957: افتتاح الهيئه القوميه للإتصالات السلكيه و اللاسلكية فى الجمهوريه المصريه (ARENTO) .
 سنة 1975: بداية تشغيل خدمة لاسلكى الاوتوموبيلات فى القاهره.
 سنة 1975: تشغيل اول شبكة ميكروويف بين القاهره واسكندريه و السلوم للربط بين المحافظات المصريه.
 سنة 1978: انشاء المحطة الارضيه للاتصالات عبر الساتيليت فى المعادى بسعة مبدئيه 120 قناه.
 سنة 1985: تشغيل اول كابل للألياف الضوئيه للربط بين السنترالات جوه محافظة القاهره.
 سنة 1989: تشغيل اول شبكه لنقل البيانات فى مصر EGYPTNET .
 سنة 1996: إدخال اول خدمات الموبايل بتكنولوجية GSM فى مصر.
 سنة 1998: تحويل الهيئه القوميه للاتصالات لشركه مساهمه مصريه باسم الشركه المصريه للاتصالات.
 سنة 1999: إدخال خدمة الشبكه الرقميه المتكامله وخدمات الشبكة الذكيه وخدمات القيمه المضافه.
 سنة 2001: إدخال اول تطبيقات الحكومة الالكترونيه اللى بتسمح للعملا بالاستعلام عن الفاتوره و دفعها عن طريق الإنترنت بإستعمال الكريديت كارد.
 سنة 2002: بداية مشروع الإنترنت اللى ببلاش فى القاهره و بعدين تعميمه فى كل محافظات جمهورية مصر.
 سنة 2004 تم الاحتفال بمرور 150 سنه  فى خدمة مصر
 لينكات برانيه 

الشركه المصريه للاتصالات 

تصنيف:هيئه حكوميه مصريه
تصنيف:وكالات حكوميه